3. การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์หรือบริการ

โรงพยาบาลกรุงธน 1 และ 2 ประกอบธุรกิจบริการด้านการแพทย์แก่ผู้เจ็บป่วยทุกสาขาโรคตลอด
24 ชั่วโมง โดยมีแพทย์เฉพาะโรคให้การรักษา พร้อมเครื่องมือการรักษาและวินิจฉัยโรคที่ทันสมัย

โรงพยาบาลกรุงธน 1
ได้เปิดแผนกแพทย์แผนไทยประยุกต์ขึ้นอีกสาขาหนึ่งเป็นทางเลือกให้กับผู้ป่วยที่ประสงค์รับการรักษาแผนไทย
เช่น การนวดแผนไทยเพื่อบำบัดรักษา การอบประคบสมุนไพร การทับหม้อเกลือ เป็นต้น

(2) การตลาดและภาวะแข่งขัน

(ก) นโยบายและลักษณะการตลาด

บริษัทฯ มีนโยบายและลักษณะการตลาดที่ไม่ให้ทำการประชาสัมพันธ์หรือโฆษณาในเชิงโอ้อวดคุณภาพ
โดยยึดมั่นการดำเนินงานภายใต้กรอบของกฎหมายสถานพยาบาลและข้อบังคับของแพทยสภา

โรงพยาบาลให้บริการผู้ป่วยแยกเป็นประเภท ผู้ป่วยทั่วไปที่เสียค่าใช้จ่ายเอง
ผู้ป่วยกองทุนประกันสังคมและทดแทนแรงงาน ผู้ป่วยอุบัติเหตุตาม พ.ร.บ ประกันภัยยานพาหะนะ
ผู้ป่วยที่มีประกันสุขภาพกับบริษัทประกัน และที่มีข้อตกลงกับหน่วยงานต่างๆ

โรงพยาบาลมีช่องทางการจำหน่ายบริการให้ลูกค้า ณ
โรงพยาบาลทั้งสองแห่งและออกไปยังสถานประกอบการที่ต้องการตรวจสุขภาพให้แก่พนักงาน
โดยใช้หน่วยบริการเคลื่อนที่

(ข) สภาพการแข่งขันในอุตสาหกรรม

ระยะเวลา 5-6
ปีที่ผ่านมามีโรงพยาบาลเอกชนขนาดใกล้เคียงเกิดขึ้นใหม่ในพื้นที่บริเวณใกล้โรงพยาบาลกรุงธน 1
และ 2 ประมาณ 5-6 แห่ง มีจำนวนเตียงที่เพิ่มขึ้นประมาณ 1,000 เตียง
โดยผู้ป่วยกลุ่มเป้าหมายเดียวกัน ทำให้ผู้ป่วยที่เคยใช้บริการกับโรงพยาบาลกรุงธนมีจำนวนลดลง
เนื่องจากผู้ป่วยจะนิยมหันไปใช้โรงพยาบาลที่อยู่ใกล้บ้านมากขึ้นเพราะสะดวกในการเดินทาง

  ในปี 2540 ประเทศประสบกับภาวะวิกฤตทางเศรษฐกิจ
  ประชาชนหันไปใช้บริการที่เสียค่าใช้จ่ายถูกกว่าในโรงพยาบาลของรัฐซึ่งอยู่บริเวณใกล้เคียง 2-3
  แห่ง รวมทั้งข้าราชการและครอบครัวถูกตัดสิทธิเบิกค่ารักษาในโรงพยาบาลเอกชน

จากการที่ผู้ป่วยใช้บริการลดลง ทำให้โรงพยาบาลเอกชนจำเป็นต้องแข่งขันกันมากขึ้น
ด้วยการพัฒนาคุณภาพให้ดีขึ้นและลดราคาค่ารักษาพยาบาลให้ต่ำลงเพื่อดึงดูดผู้ป่วยเข้ามาใช้บริการ
โดยมีการหาตลาดกันในรูปแบบต่างๆและมีหลายโรงพยาบาลกระทำการฝ่าฝืน กฎหมาย

(3) การจัดหาผลิตภัณฑ์หรือบริการ

(ก) วัตถุดิบและผู้จำหน่ายวัตถุดิบ

วัตถุดิบที่ใช้ในการรักษาและดำเนินงานสั่งซื้อจากแหล่งผลิตและตัวแทนจำหน่ายในประเทศประมาณ
162 แห่ง โดยไม่มีการซื้อจากต่างประเทศ

บริษัทฯ ไม่มีผลกระทบใดในการจัดหาวัตถุดิบ
หากผู้แทนจำหน่ายใดไม่สามารถจัดส่งวัตถุดิบให้ได้ด้วยเหตุผลบางประการ
ผู้แทนจำหน่ายอื่นสามารถจัดส่งของชนิดเดียวกันหรือใกล้เคียงให้แก่ทางโรงพยาบาลได้

(ข) ผลกระทบต่อสิ่งแวดล้อม

กระบวนการผลิตที่กระทบสิ่งแวดล้อมได้แก่ น้ำเสีย และขยะติดเชื้อ
มีการบำบัดและกำจัดตามระเบียบข้อบังคับของกฎหมาย กล่าวคือ

-   ขยะติดเชื้อ

  ขยะประเภทติดเชื้อจากโรงพยาบาล เช่น ชิ้นเนื้อจากการผ่าตัด เข็มและกระบอกฉีดยาที่ใช้แล้ว
  จะมีการแยกเก็บใส่ถุงสีแดงและมีรถเก็บขยะติดเชื้อของ ก.ท.ม.
  มารับไปกำจัดด้วยวิธีที่ต่างจากขยะทั่วไป

-   น้ำเสีย

  ส่วนของเสียจากอาคารของโรงพยาบาลได้ติดตั้งระบบบำบัดน้ำเสียตามข้อกำหนดของกฎหมายและมีการตรวจสอบคุณภาพของน้ำก่อนทิ้งลงสู่ท่อสาธารณะอย่างสม่ำเสมอ

การควบคุมโดยหน่วยงานของรัฐ - มีหน่วยงานหลายแห่งที่เข้ามาตรวจสอบมาตรฐาน
ได้แก่สำนักงานสิ่งแวดล้อมแห่งชาติ กรุงเทพมหานคร
กระทรวงสาธารณสุขและสำนักงานประกันสังคม

การควบคุมโดยหน่วยงานของบริษัทฯ - บริษัทฯ
มีคณะกรรมการควบคุมการติดเชื้อคอยติดตามผลกระทบและกำกับดูแลการปฏิบัติหน้าที่ของพนักงานให้เป็นไปตามกฎระเบียบและข้อบังคับ
และจากผลการปฏิบัติที่ผ่านมาเป็นไปตามกฎหมายที่กำหนด
และไม่เคยรับแจ้งการกระทำความผิดจากหน่วยงานราชการ

(4) งานที่ยังไม่ได้ส่งมอบ

ไม่มี